 Niji gbanahị ihe ọghọm maọbụ ihe ize ndụ ọbụla nwere ike ịdapụta; gọọmenti steeti Anambra amalitela ịkụkpọsị ụlọ dị iche iche ọkụ ọgbụgba ahụ gbara nahịa nỌnịtsha nahọ gara aga mètụtàrà.  Ya bụ atụmatụ ọrụ bụ nke a bàgidèrè site naka ụlọ ọrụ Anambra State Physical Planning Board ma bụrụkwa nke onyeisi oche ụlọ ọrụ ahụ, bụ Maazị Chike Mmadụekwe dùrù ndị òtù ọrụ ya wee bàgide, bụ onye kọwárá na ótù nime ụlọ ahụ dààrà onwe ya nabalị iri abụọ na isii nke ọnwa ekeresimeesi ahọ gara aga. Ma otu ọ dị, e kwuru na o nweghị onye o mèrụrụ ahụ.O kwuru na ịkụkpọsị ụlọ ndị ahụ ọkụ metụtàrà dabàrà adaba na mmasị ọchịchị Gọvanọ Willie Obianọ ichekwaba ndụ na ngwongwo ọhanaeze na steeti ahụ, ma forokwazie ntutu taa, sị na ụlọ ọrụ ahụ agaghị ada mbà itinye anya nusoro e si abàgide newumewu ụlọ na steeti ahụ, iji hụ na e mere ya nụzọ kwesiri ekwesi na nogoogo dị elu. Maazị Mmadụekwe gakwara nihu kwuo na ngwangwa a kụtùchàra ụlọ ndị ahụ ma kpochasịa ebe ahụ, na gọọmenti steeti ahụ ga-amà amụmà imeghepụkwà ya maka ndị nkịtị ji ego achụ ego ịbịa wunyesie ụlọ nebe ahụ.Nokwu ha notu notu, ụfọdụ ndị dị iche iche nwere ụlọ ebe ahụ, nke gụnyere Maazị Chinedu Okonkwọ, na Maazị Charles Udegbe kọwara ịkụtùsi ụlọ ndị ahụ dịka nke ziri ezi, nihi na ụfọdụ nime ha nọzị ọdụ ka ọnyà ọnwụ na-eche onye ha ga-ata isi ya, ma kelekwazie Gọvanọ Obianọ maka ịgbatara ha ọsọ enyemaka nọnọdụ ahụ, bụ nke dịbara otu ahụ kemgbe ahọ gara aga, bụ oge ọkụ ahụ gbachara.Ha kpọkuzịkwara ọchịchị nọ ugbua na steeti ahụ ka ha gbaa mbọ hụ na a na-erubère isi nye usoro iwu na-ahụ maka adịmọcha na steeti ahụ, iji gbochie ndị mmadụ ikpofù ahịhịa aghara aghara maọbụ nebe ekwesighị ekwesi, ma sikwa nụzọ dị otu ahụ gbanahị mbize, iju mmiri maọbụ ọkụ ọgbụguba ọzọ ịdapụtà nọdịnihu. 